
1. BEVEZETÉS

A Fővárosi Közgyűlés 1995 őszén hozta létre a Studio Metropolitana Kht.-t, mely 2009. augusztus 1-től, jogszabályi változások következtében, Nonprofit Kft-ként működik tovább.
A Fővárosi Önkormányzat kizárólagos tulajdonában álló Studio Metropolitana Nonprofit Kft. alapító okiratában foglalt főtevékenysége alapján egyéb természettudományi, műszaki kutatást, fejlesztést végez; a közszolgáltatási keretszerződésében foglaltak szerint településfejlesztéssel, településrendezéssel, városfejlesztéssel, valamint városrehabilitációval kapcsolatos feladatokat lát el, Budapest közigazgatási területén és térségében.
A Studio Metropolitana NKft., az Önkormányzati tv. értelmében ellátandó közhasznú tevékenységének fenntartására és folyamatos biztosítására évről évre Közszolgáltatási Szerződést köt a Fővárosi Önkormányzattal. A Társaság 2011 novemberében nyújtotta be a 2012. évre vonatkozó Közszolgáltatási Szerződés tervezetét, a tervezett kompenzáció igénnyel, azonban hivatalos visszajelzést nem kapott. A Fővárosi Közgyűlés 2011. decemberi ülésén megtárgyalt Költségvetési Koncepcióból értesült arról a tényről, mely szerint a Társaságot három másik önkormányzati tulajdonban álló céggel kívánják összevonni, intézményracionalizálás és költséghatékonysági okokból. 
Mint ismeretes, a 2011-es évben a Fővárosi Önkormányzat drasztikusan csökkentette a tulajdonában álló közszolgáltató cégek kompenzációit, mely körből a Studio Metropolitana sem maradt ki. A 2010-es évhez képest (esetünkben) ez a kompenzáció 71%-kal csökkent, mely azt eredményezte, hogy a a 2011. évben a Társaság eredménytartalékát kezdte felélni.
Fentieket figyelembe véve a Társaság nem számol az üzleti évében további kompenzációra - az összevonás megvalósításáig, mely egyben azt is jelenti, hogy kiadásainak nagy részét ebben az időszakban ismét eredménytartalékának terhére teljesíti. Ez a tartalék azonban véges, legjobb esetben is az előre bejelentett összeolvadásig (május végi időszakig) elegendő pénzkészlettel rendelkezik.











2. 2012. ÉVI TEVÉKENYSÉG BEMUTATÁSA
A Társaság 2012. január 10-én hivatalosan is tájékoztatást kapott az intézmény-összevonás elképzeléséről. Az információk alapján az egyesülés 2012. május végén várható, így az üzleti terv ezen időszak tevékenységét hivatott bemutatni szakmai és pénzügyi szempontból.

2.1. Szakmai tevékenység bemutatása, közhasznú feladatok ellátása
a) MIPIM 2012
A Társaság évek óta Budapest képviseletét látja el Európa legrangosabb Ingatlanfejlesztői Kiállításán Cannes-ban. A tevékenység célja elsősorban Budapest nemzetközi pozíciójának és hírnevének erősítése, az ingatlanfejlesztői és befektetői szektor feltérképezése, potenciális érdeklődők, lehetséges partnerek felkutatása, tárgyalások kezdeményezése. A kiállítás alkalmat ad arra is, hogy a környező országok befektetési és fejlesztési szokásairól átfogó képet kapjunk. A 2012. évi kiállítás előkészületei már 2011 júliusában megkezdődtek, azzal, hogy a Cég kötelezettséget vállalt a francia illetékességű Reed Midem kiállításszervező felé, mely kötelezettség az érintett szakkiállítás és vásár 127 m²-es stand bérleti díját és kapcsolódó reklámfelületek bérleti díját fedte le (108.402 EUR).
Az SM nem hivatalosan 2011. novemberben értesült arról, hogy a Fővárosi Önkormányzat nem kíván részt venni a 2012. évi rendezvényen, és előzetes ígéretéhez képest semmilyen módon nem járul hozzá a projekt lebonyolításához. A Társaság ügyvezetője, a kötelezettségvállalás enyhítése céljából, és nem utolsó sorban azért, hogy Magyarország ne kerülhessen le a befektetői térképről, tárgyalásokat kezdeményezett a Nemzeti Külgazdasági Hivatallal, a Nemzeti Fejlesztési Ügynökséggel és több kormányzati szereplővel. A tárgyalások 2011. év végéig részben eredményesen zárultak, mivel minden oldalról pozitív fogadtatás érte az elképzelést.
Tehát az idei cannes-i MIPIM-en, a Studio Metropolitana, a Nemzeti Fejlesztési Ügynökség és a Nemzeti Külgazdasági Hivatal együttműködésében és támogatásával valósítja meg a „Magyarország standot”. További anyagi források elérése érdekében az SM ingatlanpiaci szereplőket is megpróbál bevonni.
A vezetés, stand bérleti díj lefaragása érdekében, tárgyalásokat kezdeményezett a francia szervezőkkel. Előre láthatólag a négyzetméter csökkentésével érhető el nagyobb megtakarítás. Az első egyeztetések alapján a stand mérete 66 m²-re csökkenne, mellyel várhatóan 66.542 EUR költségcsökkenés realizálható.
Fenti lépésekből kitűnik, hogy az ügyvezetés célja a kötelezettségvállalás minimalizálása, ugyanakkor teret engedni a kormányzati szektor képviseletének, és ezzel szinten tartani a magyarországi megítélést, jelenlétet.
TERVEZETT KÖLTSÉGEK:	16.460 ezer Ft
TERVEZETT BEVÉTELEK:	11.630 ezer Ft

b) A Városfejlesztési Stratégia Kommunikációs teendőinek ellátása
A Városfejlesztési Főosztály közreműködésével, az SM 2011. évi közszolgáltatási szerződésében foglaltak alapján, a koncepcióalkotás helyzetelemzés (1.) fázisával párhuzamosan kezdte meg munkáját. Megkezdődött a civil társadalom, a város lakóinak megkérdezése, tervezési folyamatba történő bevonása. Elindult egy fókuszcsoportos egyeztetési folyamat (2011. október-november), amelynek során műhelybeszélgetések keretében a civil szervezetek képviselői, felkért szakértők mondták el véleményüket, megfogalmazták jövőbeli igényeiket a főváros fejlesztései kapcsán. Emellett előkészítésre került egy reprezentatív kérdőíves felmérés, amely a budapesti lakosság elvárásait fogja körülhatárolni (2011. december).
A kérdőíves felmérés eredménye várhatóan 2012. februárban kerül átadásra a Városépítési Főosztály részére.
A folyamat 2. fázisa a városfejlesztés céljainak meghatározása, amellyel a várospolitika fogalmazza meg Budapest fejlesztésével kapcsolatos legfontosabb célkitűzéseit, és jelöli ki a város fejlődésének legfontosabb irányait, 2012. év első negyedében várható. Ezzel ismét párhuzamosan, újabb fókuszcsoportos műhelytalálkozók megszervezését vállalja a Studio Metropolitana, a Városfejlesztési Főosztály iránymutatásával.
A Városfejlesztési Koncepcióhoz kapcsolódóan, a Társaság ügyvezetője fontosnak tartja a nemzetközi jó példák megismerését, ezért 2012 februárjában részt vesz az Urban Land Institute által szervezett éves konferencián. Az Urban Land Institute 1963 óta tanulmányozza és értelmezi a városfejlesztési trendeket. (A ULI Tanácsadó Szolgálata révén a tapasztalt ingatlanfejlesztési és területhasználati szakemberek a komplex területhasználati és ingatlanfejlesztési projektekhez, programokhoz és politikákhoz innovatív megoldásokat kínálnak többek között a belvárosi újjáépítés, a terület menedzsment, a fejlesztési lehetőségek, a növekedés menedzsment, a közösségi revitalizáció, a barnamezős területek újjáépítése, a munkaerő és a megfizethető lakhatás, valamint a vagyongazdálkodás terén.)  Az ULI munkássága fontos szerepet tölthetne be Budapest koncepció alkotási folyamataiban is, ezért különösen fontos a lehetőségek feltérképezése Párizsban.
TERVEZETT KÖLTSÉGEK:	605 ezer Ft

c) POLYCE-ESPON
A Studio Metropolitana 2010 januárjában csatlakozott az “ESPON 2013” Programban induló “POLYCE – Metropolisation and Polycentric development in Central Europe: Evidence based strategic options” projekthez. A POLYCE célja Közép-Európa policentrikus városrendszerének feltárása, valamint a résztvevő 5 városrégió (Prága, Bécs, Pozsony, Budapest, Ljubljana) pozíciójának megerősítését célzó stratégia kidolgozása, a metropolizáció és a policentrikus fejlődés közti kapcsolatok feltárása. A kutató munka eredményeire alapozva meghatározható lesz az 5 városrégió európai térben betöltendő pozíciója, szerepe. Végeredményben olyan stratégiai irányok kerülnek kidolgozásra a projekt keretében, melyek figyelembe veszik a városok között egyre élesedő versenyt is.

A projekt várható időtartama: 2010. szeptember – 2012. június
Az eredményeket több riportolási fázisban mutatja be a kutató csoport. A kutatói csoportot az érintett városokban bevont egyetemek alkotják, magyar részről a Szegedi Tudományegyetem csatlakozott. Az első munkaközi anyag véleményezésére már sor került 2011. szeptemberben. A Végleges Riport – vázlat 2012. februárra készül el, a Végleges Riport 2012. májusra. 
Várható események:
•	3. Steering Committee találkozó, 2012. március 20., Pozsony. Studio Metropolitana és Fővárosi képviselet jelenléte indokolt.
•	Záró konferencia, 2012. június 1., Bécs, szakmai és politikai eseményekkel. A szakmai tartalmat képviselni tudó Fővárosi jelenlét, valamint magas szintű politikai képviselet indokolt.
Figyelembe véve a projekt céljait, melyek részben összhangban vannak a Városépítési Főosztály irányításával végzett Új Városfejlesztési Koncepció elkészítésével, egy 2011. október 21-i Közgyűlési döntés értelmében a Főosztály bekapcsolódott a folyamatba, így az önkormányzat képviselőinek részvétele lehetővé teszi a város álláspontjának, érdekeinek önálló szakmai képviseletét a kutatási programban.
A résztvevő szakértők költségeire a fedezet a Studio Metropolitana 2011. évi költségvetésében rendelkezésre állt. Az idei évben – tekintettel a cég anyagi körülményeire - a költségek viseléséről további egyeztetések megkezdése indokolt.
TERVEZETT KÖLTSÉGEK:	200 ezer Ft

d) Budaörs
A Társaság 2008. augusztus 11-én két tervezési szerződést kötött a Budaörsi Önkormányzattal, melyben SM vállalta az Önkormányzat Integrált Városfejlesztési stratégiájának előkészítését, valamint a Templomtéri akcióprogram előkészítését. 
A munka lezárására (4. munkaszakasz) nem kerülhetett sor 2011. év végéig, tekintettel arra, hogy több ponton szerződésmódosításra volt szükség, melynek elfogadása Budaörs Önkormányzatának Képviselőtestülete részéről nem született meg. A szerződésmódosítás 2012. február végén várható. A munka befejezése 2012. májusában realizálódhat.
Az elvégzendő feladatok között szerepel:
· Budaörs turisztikai portfolió kiadvány tartalmi részének megírása, nyelvi lektorálása
· Budaörs 2020 honlap fejlesztése és tartalmi elemekkel való ellátása 
· A magyar nyelvű Budaörs turisztikai portfolió kiadvány teljes körű elkészítése (nyomdakész állapotban)
· Budaörs turisztikai portfolió kiadvány fordítása angol és német nyelvre, továbbá ezek grafikai tördelése nyomdakész verzióra a magyar nyelvű kiadvány paramétereinek megfelelően
· Budaörs turisztikai portfolió kiadvány sokszorosítása 3X250 példányban egyszerre gyártva magyar, angol és német nyelven

TERVEZETT KÖLTSÉGEK:	1.000 ezer Ft
TERVEZETT BEVÉTELEK:	2.400 ezer Ft

e) Hazai és Nemzetközi „Duna” Kapcsolatok
A Fővárosi Közgyűlés 2010. júniusi ülésének alkalmával jóváhagyta a Duna Program Iroda létrehozását a Studio Metropolitanán belül, melynek célja egyrészt Budapest pozicionálása a nemzetközi döntéshozók tudati térképén, melynek a Duna Stratégia kínálkozó és felhasználható eszköze. Másrészt a formálódó Duna Régió Stratégiában pozíciót szerezni mind hazai, mind nemzetközi szinten, Budapest Kárpát-medencei és nyugat-balkáni vezető szerepének megerősítése, versenyképes európai pozícióba kerülésének érdekében. Mindemellett fontos az „új típusú” központi szerep erősítése mikro- és makro területen, egymással összehangoltan.
A 2011-es évben lezajlott átstrukturálás, kapacitás csökkenése nem tette lehetővé, hogy a szervezet megerősödjön, a Duna Program Irodát alkotó munkacsoport tagjai szinte teljes létszámmal távoztak a Cégtől. Mindennek fényében a Társaság a felhalmozott hazai és nemzetközi kapcsolatait nem tudta érdemben kihasználni, tovább fejleszteni, közös projekteket generálni, és azokban motorként részt venni, mindösszesen megfigyelő, kapcsolat fenntartó szerepet játszott a tavalyi évben.

Az idei évben - az előző évhez hasonlóan – a Cégnek továbbra sincs lehetősége érdemi munkát folytatni ezen a területen, kapacitás és anyagi erőforrások hiányában. Ebben az évben továbbra is alvó üzemmódot képvisel az SM, az aktuális lehetőségekről azonban folyamatosan tájékoztatja a Főváros illetékes osztályait.


3. Gazdálkodási terv
Ahogyan azt a bevezető ismertette, 2012. májusában összeolvadás várható, így a bevétel-kiadás oldal tervezésénél is ez a szempont volt mérvadó.

3.1. A kapacitás tervezett kihasználtsága
Az előző részben megfogalmazott feladatok és megbízások ellátására 2012-ben átlagosan 8 fő alkalmazotti létszám áll rendelkezésre. Külső szakértők bevonása a Városfejlesztési Stratégia Kommunikációja projekt érdekében merül fel (műhelybeszélgetések moderátorai).

3.2. Tervezett gazdálkodási eredmények
A társaság 2012. január-május időszakos tevékenységéből -31.609 ezer forintos negatív eredményt tervez, tekintettel a Főváros intézményracionalizálási elképzelésére, és mert várhatóan kompenzációban a Társaság már nem részesül érvényes közszolgáltatási szerződés hiányában, folytatódik a rendelkezésre álló eredménytartalék felélése.
A közhasznúsággal összefüggő bevételek várhatóan 11.630 ezer Ft-ot tesznek ki január-május időszakban, egyéb bevételként 390 ezer Ft-ot tervez az SM. 
A személyi jellegű ráfordítások várhatóan 16.425 ezer Ft körül alakulnak az első öt hónapban. Béremelés a pénzügyekért felelős vezető helyettes és a kutatási és tervezési feladatokért felelős projekt menedzser esetében indokolt. (A szűkös lehetőségeket figyelembe véve, béren kívüli juttatást, havi BKV bérlet és havi 5.000 Ft értékű Erzsébet étkezési utalvány formájában tervez a Társaság. Az elmúlt években jellemző teljesítmény-értékelésen alapuló bónusz rendszert az idei évben nem tudja biztosítani munkavállalóinak a Társaság.)

Az anyagjellegű ráfordítások alakulása az alábbiak szerint prognosztizálható:
Anyag költség:	300 ezer Ft
Projektekhez kapcsolódó igénybe vett szolgáltatás:	18.265 ezer Ft
Egyéb, a cég működésének biztosítása
érdekében felmerülő állandó költség:	7.389 ezer Ft
Összesen:	25.954 ezer Ft
Értékcsökkenést negyedévente számol el a Társaság, így arra 620 ezer Ft-os összeget tervez, egyéb ráfordításokra 300 ezer Ft-ot.

A pénzügyi műveletek alakulásánál 170 ezer Ft bevétellel számol az SM (elsősorban betétlekötésekből származó kamatbevételként), a pénzügyi műveletek ráfordításai esetében 500 ezer forinttal számol, az euróban fennálló kötelezettségvállalásai miatt bekövetkezhető árfolyamveszteség hatására.


3.3. Tervezett beruházások
A társaság 2012-ben nem tervez nagy összegű beruházásokat végrehajtani.
3.4. 
Eredményterv 2012.

	A Studio Metropolitana Nkft. 2012. évi eredményterve
(január-május)

	A tétel megnevezése
	2012. január-május terv (eFt)
	2011. tény (eFt)

	Értékesítés nettó árbevétele
	11 630
	23 450

	Aktivált saját teljesítmények
	0
	0

	Egyéb bevételek
	390
	117 598

	Anyagjellegű ráfordítások
	25 954
	136 088

	Személyi jellegű ráfordítások
	16 425
	99 579

	Értékcsökkenési leírás
	620
	2 470

	Egyéb ráfordítások
	300
	5 512

	Üzemi Tevékenység Eredménye
	-31 279
	-102 601

	Pénzügyi műveletek bevételei
	170
	2 039

	Pénzügyi műveletek ráfordításai
	500
	5 659

	Pénzügyi Műveletek Eredménye
	-330
	-3 620

	Szokásos Vállalkozási Eredmény
	-31 609
	-106 221

	Rendkívüli bevételek
	0
	0

	Rendkívüli ráfordítások
	0
	0

	Rendkívüli Eredmény
	0
	0

	Adózás Előtti Eredmény
	-31 609
	-106 221

	Adófizetési kötelezettség
	0
	0

	Adózott Eredmény
	-31 609
	-106 221

	Osztalék fizetési kötelezettség
	0
	0

	Mérleg Szerinti Eredmény
	-31 609
	-106 221






Budapest, 2012. március 12.

Eszter Elemér
   ügyvezető

